Toeskouers by Spele-fietsry toegelaat | Netwerk24
02 Augustus 2021 12:04
'n Toneel Maandag by die Olimpiese Spele se baanfietsry-byeenkoms in die Uzoe-fietsrybaan naby die berg Fuji. Foto: Getty Images
Die organiseerders het besluit dat 1 800 toeskouers – die helfte van die getal mense waarvoor daar plek is – die baanfietsry-kompetisie by die Izoe-fietsrybaan naby die berg Fuji, sowat 100 km van Tokio af, mag bywoon.
Duisende toeskouers het wel al langs die pad gestaan en kyk hoe jaag fietsryers in die padfietsrenne.
Daar was ook toeskouers by die plekke waar die bergfiets-wedrenne en driekamp afgehandel is.
'n Klompie het selfs op 'n brug naby Tokio se Ariake-sportpark gestaan en kyk hoe jaag die deelnemers aan die BMX-wedrenne die afgelope naweek.
Die organiseerders van die Spele het aanvanklik beplan om 'n nuwe fietsrybaan, wat ongeveer $100 miljoen sou kos, in Tokio te bou.
Om koste te bespaar, is daar eindelik besluit om maar eerder die Izoe-oord, waar die fietsrybaan in 2011 gebou is, te gebruik.
Fietsry se beheerliggaam, die UCI, was nie baie gelukkig oor die besluit nie.
Hulle het gevoel dit sou die deelnemers van die ervaring om in die Olimpiese dorpie te woon, beroof.
Hulle het ook gedink dit sou dit vir toeskouers moeilik maak om die byeenkoms by te woon.
Nou het dit egter so uitgewerk dat dit darem een van die min plekke is waar daar toeskouers toegelaat word omdat die beperkings weens die Covid-19 pandemie nie daar so streng soos in Tokio is nie. – Reuters